钦定古今图书集成/明伦汇编/氏族典/第052卷 > 《廖用贤尚友录》 > 韦珍
## 钦定古今图书集成/明伦汇编/氏族典/第052卷 > 《廖用贤尚友录》 > 韦珍

按《魏书韦阆传》：“阆族弟珍，字灵智，高祖赐名焉。珍少
有志操，解褐京兆王子推常侍，转尚书南部郎。高祖
初，蛮首桓诞归款，朝廷思安边之略，以诞为东荆州
刺史，令珍为使，与诞招慰蛮左。珍自悬瓠西入三百
馀里，至桐柏山，穷淮源，宣扬恩泽。凡所招降七万馀
户，置郡县而还。以奉使称旨，除左将军乐陵镇将，赐”
爵霸城子。萧道成司州民谢天盖自署司州刺史，规
欲以内附，事泄，为道成将崔慧景攻围，诏珍渡淮援
接。时道成遣将苟元宾据淮逆拒，珍击破之。天盖寻
为左右所杀，降于慧景。珍乘胜驰进，又破慧景，拥降
民七千馀户内徙，表置城阳、刚陵、义阳三郡以处之。
高祖诏珍移镇北阳，萧赜遣其雍州刺史陈显达率
众来寇，珍凭城拒战，杀伤甚众。相持旬有二日，夜开
城门掩击之，贼众奔溃。以功进爵为侯。车驾南讨，诏
珍为陇西公，源怀卫大将军府长史，转太保、齐郡王
长史。迁显武将军、郢州刺史。在州有声绩，朝廷嘉之。
迁龙骧将军，寻加平南将军、荆州刺史。与尚书卢渊
征赭阳，为萧鸾将垣历生、蔡道贵所败，免归乡里。后
车驾征樊郢，复起珍为中军大将军、彭城王勰长史。
沔北既平，以珍为建威将军，试守鲁阳郡。高祖复南
伐，路经珍郡，加中垒将军，正太守。珍从至济水，高祖
曰：“今日之举，亦欲与卿同行，但三鸦险要，非卿无以
守也。”因敕珍辞还。及还，除中散大夫，寻加镇远将军、
太尉谘议参军。永平元年卒，时年七十四。赠本将军、
南青州刺史，谥曰懿。